**Orvin Benonie Fjare** (1918–2011) var en amerikansk politiker av norsk opphav. Fjare var innvalgt i Representantenes hus i den amerikanske Kongressen fra 1955 til 1957. Han tilhørte Det republikanske parti.

Liv og virke
------------

Han vokste opp på et sauebruk i det norske nybyggersamfunnet Melville ved Big Timber i Montana. Foreldrene var Abigel (født Hetland) fra Egersund og Oluf Fjære fra Kjerringøy. Morfaren Tollef Hetland var forstander ved Menigheten Samfundet i Egersund, og moren hadde ønsket å døpe sine barn i dette kirkesamfunnet, men menighetsplantingen i Amerika fislet ut. Orvin Fjare lot seg døpe og konfirmere luthersk før han drog i militæret.

Han vervet seg til United States Army i 1940. Han gikk befalsskolen og ble så overført til United States Army Air Corps. Han tjenestegjorde som bombeflyver i kampene om Filippinene, Ny-Guinea og Okinawa under stillehavskrigen. I 1946 tok han avskjed fra flyvåpenet med kapteins grad.

Han giftet seg i 1942 med sin kjæreste fra high school i Big Timber, Sigrid Solberg. De fikk fire barn.

Fjare arbeidet i næringslivet i Big Timber, der Solberg-familien drev butikkhandel og forsikringssalg. Han satt i skolestyret i Big Timber og ble aktiv i mange frivillige organisasjoner, ikke minst Junior Chamber. Fjares taler og foredrag ble foranledningen til at han ble oppfordret til å gå inn i politikken.

### Politiske og offentlige verv

Orvin Fjare mente at partitilhørigheten var opplagt. Både Fjare-familien og lokalsamfunnet i Sweet Grass County var sterkt republikansk.

Fra 1952 til 1954 var Fjare oppnevnt av Minnesotas guvernør som medlem av delstatsstyret for offentlig velferd.

Ved kongressvalget i 1954 ble 36 år gamle Fjare valgt inn i Representantenes hus fra Montanas 2. valgdistrikt. Han vant med knapp margin over en annen norsk-amerikaner, demokraten LeRoy H. Anderson. Det viktigste lovgivningsarbeidet i Fjares periode i huset var president Dwight D. Eisenhowers motorveiplan, som også omfattet en rekke prosjekter i Montana. Fjare røk uklar med viktige forretningsinteresser om erstatningsutmålingen for utbyggingen av Yellowtail-demningen. I 1956 tapte han et like jevnt kongressvalg mot LeRoy H. Anderson.

Fjare ble valgt inn i Minnesotas delstatsforsamling før han ble republikanernes kandidat til Senatet i 1960. Han tapte med knapp margin mot demokraten Lee Metcalf, som også hadde vært kongressmann.

Orvin Fjare var fra 1962 til 1969 utnevnt av guvernør Tim Babcock til turistsjef ved delstatens veiadministrasjon. Han tok permisjon i 1964 for å lede Babcocks guvernørvalgkamp. Fra 1970 til 1979 var han direktør for den føderale boligadministrasjonen i Montana.

Han gikk så tilbake til næringslivet og private sysler. Han bodde resten av livet i delstatshovedstaden Helena.

Referanser
----------

1. 1 2   Social Networks and Archival Context, oppført som Orvin B. Fjare, SNAC Ark-ID w65q68f1, besøkt 9. oktober 2017[Hentet fra Wikidata]
2. ↑   Find a Grave, oppført som Orvin Benonie Fjare, Find a Grave 72239981, besøkt 9. oktober 2017[Hentet fra Wikidata]
3. ↑   billingsgazette.com[Hentet fra Wikidata]
4. ↑   Find a Grave, Find a Grave 72239981, besøkt 27. juni 2023[Hentet fra Wikidata]
5. 1 2 3 4 5 6  Nekrolog publisert i *Henry County Local*, 30. juni 2011. Tilgjengelig på nett: «Orvin B. Fjare». legacy.com. Besøkt 1. november 2022.
6. 1 2 3 4 5  «Arkivkatalog for spesialarkiv etter kongressmann Orvin B. Fjare (1955–1957)». Montana State University Library. Besøkt 1. november 2022.
7. ↑  «Emigranter over Stavanger 1903–1928». Digitalarkivet. Besøkt 1. november 2022.
8. ↑  Lind, Asbjørn P. (2000). *Slektsbok for Kjerringøy, Nordfold, Sørfold*. Valsnesfjord. s. 66. ISBN 82-990958-1-6.
9. ↑  Iversen, Jonas Yassin (2021). *De gamle stier: Historien om Menigheten Samfundet, Det Almindelige Samfund og andre sterkttroende*. Cappelen Damm Akademisk. s. 120. doi:10.23865/noasp.131.
10. ↑  Nekrolog publisert i *Billings Gazette*, 29. mars 2009. Tilgjengelig på nett: «Sigrid Solberg Fjare». legacy.com. Besøkt 1. november 2022.
11. 1 2 3 4 5  «OH 396-036: Orvin Fjare Interview». Bob Brown Oral History Project **(engelsk)**. ScholarWorks, University of Montana. 28. september 2005. Besøkt 1. november 2022.
12. ↑  «Changing Patterns». *Time* **(engelsk)**. 12. november 1956. Besøkt 2. november 2022.

|  |  |
| --- | --- |
| Oppslagsverk/autoritetsdata | Prabook **·** VIAF **·** LCCN **·** ISNI **·** US Congress
 |